Egersunds Idrettsklubb

Etablering

Egersundere ble først kjent med fotballsporten igjennom engelske arbeidere på byens fayancefabrikk, grunnlagt i 1847. Til å begynne dreide det seg om uorganisert sparking i gater og på jorder rundt byen, men våren 1909 så Egersund Fodboldsklubb dagens lys. En engelskmann som jobbet på fayansen, Mr Staton, har sannsynligvis vært toneangivende i stiftelsen av denne klubben.
Klubben ble stiftet 16. september 1919. I årene før krigen hevdet A-laget seg bra i Rogalands kretsserie, med tredjeplass i klasse A i 1932 som beste plassering. Laget spilte i Norgesserien i den avbrutte sesongen 1939-40, men har senere aldri spilt på øverste nivå i norsk fotball.

Fra annen verdenskrig og frem til 1990-tallet

Serien i 1946-47 sesongen fungerte som en kvalifiseringsserie for å plassere de forskjellige klubbene i en ny nasjonal liga. EIK endte midt på tabellen og måtte derfor høsten 1947 starte i 2. divisjon. Her endte også EIK midt på treet, men enda en omstrukturering av ligaen betydde at da 1948-49 sesongen startet, befant EIK seg i 3. divisjon. I september 1948 kom klubbens hittil største serieseier da Saif ble slått 13-0 i Idrettsparken, men laget var på nedadgående og rykket i 1951 ned i 4. divisjon.
De gode årene i slutten på 1950-tallet kunne ikke vare. I 1964 befant EIK seg atter på nivå 4 etter enda en restrukturering av seriesystemet. Nå fulgte serien kalenderåret, og toppserien hadde bare en avdeling med 10 lag. I 1961 nådde EIK 3. runde i cupen, eneste gang i historien. Etter å ha slått ut Flekkefjord og Start ble tigrene trukket mot Skeid på Bislett. Der ble det 3-0 tap, men mange egersundere husker fremdeles telefonoverføring av kampen i Losjen.
Selv om EIK forsvant ut av det gode selskap i begynnelsen av 1960-årene, var ofte landets toppklubber på visitt til Egersund. Bakkebøbanen ble åpnet på slutten av 1950-tallet, og ofte var dette den første gressbanen i landet som ble åpnet om våren. Blant annet Viking, Fredrikstad og Skeid var på besøk på Bakkebø.

2000-tallet

I 2002-sesongen ble det på ny tap for Vard i Rogalandscup-finalen, etter tap mot samme lag året før, mens serieinnsatsen igjen var skuffende med en sjetteplass etter at laget hadde ledet ved ferien. I 2003 ble det en fin tredjeplass i serien etter at EIK lenge var med i kampen om opprykk. Dermed var ambisjonene satt foran sesongen 2004.
Resultatmessig ble denne sesongen en av klubbens aller beste noensinne, med bare et tap i serien. Kvalifiseringskampene om opprykk til andre divisjon mot Randaberg IL ble vunnet sammenlagt 4-2 og «Tigrane» var dermed tilbake i andre divisjon etter elleve sesongers fravær. Dessverre ble spill i andre divisjon en for stor utfordring for laget også denne gang. Til tross for at vi spilte jevnt med de fleste endte vi tredje sist med 23 poeng og måtte gå den tunge gang ned til 3. divisjon igjen. Sesongen 2005 vil imidlertid for alltid stå som en begivenhetsrik sesong. Etter mange års snakk greidde EIK endelig å bygge tribune i Idrettsparken. Vi arrangerte også vennskapskamp mot Birmingham City fra engelske Premier League, en kamp engelskmennene vant 2-0.

Kampen mot Birmingham FC

Birmingham slo Egersund 2-0 foran 1000 tilskuere i Egersund 13. juli 2005.
Julian Gray gjorde gjestenes første mål etter 45 minutter, mens finnen Njazi Kuqi fastsatte resultatet til 2-0 etter 68 minutter

Meritter – Fotball

EIK som klubb har vel aldri skapt de store overskriftene på nasjonalt plan, og er en klubb der bredden står i fokus. Allikevel har klubben år om annen hevdet seg i forskjellige konkurranser.

Lokalrivalisering

EIKs største rival er Eiger FK som også kommer fra Egersund. EIKs geografiske nedslagsfelt er i de sentrumsnære områdene rundt Husabø hvor lagets hjemmebane ligger, mens Eiger holder til på Eigerøya utenfor byen. Dette er imidlertid et rivalforhold som nok betyr mer for Eiger enn EIK. EIKs supportere har fra gammelt av hatt et rivalforhold til klubbene i Stavanger, og selv om EIK formelt har hatt et samarbeid med Viking de siste årene, er det en stor del av klubbens supportere som fremdeles har et anstrengt forhold til stavangerklubben. 
Sportslig sett har EIK tradisjonelt sett vært den beste klubben i Egersund, foruten en periode på slutten av 80-tallet og på 90-tallet. Det har flere ganger vært vurdert en sammenslåing av EIK og Eiger , men hver gang har planene strandet. 
Lokaloppgjørene mellom EIK og Eiger har flere ganger trekt over 1000 tilskuere til Idrettsparken, og historien har flere ganger vist at tabellposisjon, form og klasse spiller mindre rolle når disse lagene møtes.